《猛虎行》
明代·刘克修

西风日夜声萧索，猛虎咆哮入城郭。惯从屋里饱鸡豚，不复山中护藜藿。

东家犊死血犹腥，西家犬尽寂无声。猿臂将军暂何去，假威狐魅敢横行。

道旁遗迹大如斗，田翁乍见失声吼。童稚闻言心胆寒，风吹草动皆惊走。

杀气狰狞可奈何，牛哀倏忽事偏多。宏农太守今安在，问尔何时北渡河。

作者简介：刘克修，字少己，号粤愚。番禺人，从化籍。格次子。明神宗万历十年（一五八二）举人。除连江教谕，历仕海州知州。清雍正《从化县新志》、清道光《广东通志》卷二八○有传。